b'\n_START_ARTICLE_\nKaunissaari (Pyht\xc3\xa4\xc3\xa4)\n_START_SECTION_\nHistoria\n_START_PARAGRAPH_\nVarhaisimmat merkinn\xc3\xa4t Kaunissaaren asutuksesta ovat 1560-luvulta. Silloin saari kuului kirkolle. Saaressa oli kolme kalastustilaa, jotka autioituivat 1500-luvun lopulla._NEWLINE_Seuraavan kerran Kaunissaaressa oli asutusta vuodesta 1613 vuoteen 1617. Vuonna 1642 Kaunissaareen muutti perhe Virolahdelta, ja t\xc3\xa4st\xc3\xa4 l\xc3\xa4htien saaressa on ollut jatkuvasti asutusta. Vain katovuosien ja sotien takia Kaunissaari on ollut hetkellisesti autiona.\n_START_SECTION_\n1900-luku\n_START_PARAGRAPH_\nKaunissaaren asukasluku kasvoi nopeasti 1900-luvun alusta l\xc3\xa4htien 1940-luvun lopulle asti. Ennen toista maailmansotaa Kaunissaaressa oli noin 150 asukasta ja vuonna 1950 heit\xc3\xa4 oli 241. 1960-luvulla v\xc3\xa4est\xc3\xb6 v\xc3\xa4hentyi nopeasti \xe2\x80\x93 vuonna 1970 asukkaita oli vain 37. Nyky\xc3\xa4\xc3\xa4n ymp\xc3\xa4rivuotisia asukkaita on 5\xe2\x80\x9310._NEWLINE_Kaunissaaren p\xc3\xa4\xc3\xa4elinkeino on ollut kalastus, joka edelleen mahdollistaa ymp\xc3\xa4rivuotisen asumisen saaressa. _NEWLINE_Nopean v\xc3\xa4est\xc3\xb6nkasvun takia Kaunissaaressa oli paljon lapsia, ja koulun rakentaminen aloitettiin vuonna 1901. Koulu oli my\xc3\xb6s kyl\xc3\xa4tominnan keskuspaikka. Vuonna 1965 kaunissaarelaisia lapsia oli niin v\xc3\xa4h\xc3\xa4n, ett\xc3\xa4 opetus lopetettiin._NEWLINE_Kaunissaareen saatiin s\xc3\xa4hk\xc3\xb6 vuonna 1982 ja vesijohtovesi 1989. Vuonna 1988 avattiin kauppa ja kahvila. Nykyinen vierasvenesatama rakennettiin 1990-luvun alussa, koska vanha ruuhkautui matkailun takia.\n_START_SECTION_\nKalastajakyl\xc3\xa4\n_START_PARAGRAPH_\nKaunissaaren etel\xc3\xa4p\xc3\xa4\xc3\xa4ss\xc3\xa4 sijaitsee kalastajakyl\xc3\xa4, jonka vanhimmat rakennukset ovat 1800-luvulta. Kyl\xc3\xa4n asutus on tiivist\xc3\xa4, joten vierailija joutuu k\xc3\xa4velem\xc3\xa4\xc3\xa4n aidattujen pihojen v\xc3\xa4list\xc3\xa4 kapeita kujia pitkin.\n_START_SECTION_\nLuonto\n_START_PARAGRAPH_\nKaunissaari on osa Suomenlahteen ty\xc3\xb6ntyv\xc3\xa4\xc3\xa4 harjua. Maaper\xc3\xa4ss\xc3\xa4 on harjumuodostuman l\xc3\xa4nsipuolella my\xc3\xb6s moreenia. Puusto on p\xc3\xa4\xc3\xa4osin m\xc3\xa4nty\xc3\xa4; saaren etel\xc3\xa4osassa on kulttuurivaikutteista, vehmasta kasvillisuutta ja paljon jaloja lehtipuita. Saaren rannat ovat pohjois- ja it\xc3\xa4puolella hiekkarantoja. Parhaimmat hiekkarannat ovat it\xc3\xa4puolella.\n_START_SECTION_\nMatkailu\n_START_PARAGRAPH_\nKaunissaaren vanha kalastajakyl\xc3\xa4 ja saaren it\xc3\xa4- sek\xc3\xa4 pohjoisp\xc3\xa4\xc3\xa4n hiekkarannat tekev\xc3\xa4t siit\xc3\xa4 suositun retkikohteen. Kaunissaari onkin Kymenlaakson suosituin merell\xc3\xa4 oleva matkailukohde ja palveluvarustukseltaan monipuolisin saaristokohde. Etenkin juhannuksena saaressa on paljon k\xc3\xa4vij\xc3\xb6it\xc3\xa4. Yhteysalukset M/S Otava ja M/S Tekla I liikenn\xc3\xb6iv\xc3\xa4t Kaunissaareen Kotkan Kuusisen satamasta. Veneilij\xc3\xb6ille saaressa on vierasvenesatama._NEWLINE_Matkailijoita ja kyl\xc3\xa4l\xc3\xa4isi\xc3\xa4 Kaunissaaressa palvelevat kauppa, ravintola, kahvila sek\xc3\xa4 saaristolaismuseo. Kaunissaaren lomakyl\xc3\xa4 tarjoaa majoitusta hirsim\xc3\xb6keiss\xc3\xa4, ja my\xc3\xb6s vanhan koulurakennuksen voi vuokrata pienille ryhmille.'